A Bizottság határozata

(2004. április 29.)

egyes magyarországi tejágazati létesítmények javára átmeneti intézkedések megállapításáról

(az értesítés a C(2004) 1711. számú dokumentummal történt)

(EGT vonatkozású szöveg)

(2004/459/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére [1], és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára [2], és különösen annak 42. cikkére,

mivel:

(1) Magyarországon 21 nagy kapacitású tejfeldolgozó létesítmény részére nehézséget okoz a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK irányelv [3] B. mellékletében megállapított strukturális követelmények 2004. május 1-jén történő teljesítése.

(2) Ennek megfelelően a 21 létesítménynek időre van szüksége a korszerűsítési folyamatok befejezéséhez a 92/46/EGK irányelvben megállapított vonatkozó strukturális követelményeknek való maradéktalan megfelelés érdekében.

(3) A 21 létesítmény, amelyek korszerűsítése jelenleg előrehaladott állapotában jár, megbízható garanciát nyújtott arra vonatkozóan, hogy a még meglévő hibáik ésszerű időn belül történő kijavítására rendelkeznek a szükséges pénzeszközökkel, továbbá rendelkeznek a magyar állat-egészségügyi és élelmiszerellenőrző állomás kedvező véleményével korszerűsítési folyamataik befejezésére vonatkozóan.

(4) Magyarország tekintetében a létesítmények hiányosságaira vonatkozó részletes információk rendelkezésre állnak.

(5) Magyarországon a jelenleg hatályos rendszerről a közösségi állat-egészségügyi jogszabályok alkalmazásából eredő rendszerre történő átmenet megkönnyítése érdekében indokolt kivételes intézkedésként Magyarország kérésére átmeneti időszakot engedélyezni a 21 létesítmény részére.

(6) A bővítési tárgyalások során előre nem látott ezen átmeneti eltérés kivételes jellegéből adódik, hogy e határozat elfogadását követően Magyarországnak a tejet és tejtermékeket előállító létesítmények strukturális követelményeit érintő átmeneti időszakra vonatkozó további kérései nem engedélyezhetők.

(7) Tekintettel a korszerűsítés előrehaladott állapotára, valamint az átmeneti intézkedés kivételes jellegére, az átmeneti időszakot egy legfeljebb 12 hónapos időszakra kell korlátozni, amely azt követően nem hosszabbítható meg.

(8) Az e határozat által érintett, átalakulóban lévő létesítményeket célszerű ugyanolyan szabályoknak alávetni, mint amelyek azon létesítményekből származó termékek esetén alkalmazandók, amelyek részére a strukturális követelmények tekintetében a csatlakozási okmány vonatkozó mellékleteiben előírt eljárással összhangban átmeneti időszakot engedélyeztek.

(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 92/46/EGK irányelv B. mellékletében megállapított strukturális követelmények – a (2) bekezdésben megállapított feltételekre is figyelemmel – nem alkalmazandók az e határozat mellékletében felsorolt magyarországi létesítményekre az egyes létesítmények tekintetében megjelölt időpontig.

(2) Az (1) bekezdésben említett létesítményekből származó termékekre a következő szabályok alkalmazandók:

- mindaddig, amíg az e határozat mellékletében felsorolt létesítményekre vonatkoznak az (1) bekezdés rendelkezései, az e létesítményekből származó termékeket kizárólag a hazai piacon lehet forgalomba hozni vagy további feldolgozás céljából ugyanabban a létesítményben felhasználni a forgalomba hozatal napjától függetlenül.

- külön egészségügyi jelölést kell feltüntetni rajtuk.

2. cikk

Ez a határozat kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 236., 2003.9.23., 17. o.

[2] HL L 236., 2003.9.23., 33. o.

[3] HL L 268., 1992.9.14., 1. o. A legutóbb a 806/2003/EK rendelettel (HL L 122., 2003.5.16., 1. o.) módosított irányelv.

--------------------------------------------------

MELLÉKLET

Átalakulóban lévő tejfeldolgozó létesítmények

| Állatorvosi engedélyszám | A létesítmény neve és címe | Ágazat: tej | Megfelelés időpontja |

A létesítmények tevékenysége |

Tej és tejalapú termékek |

1. | 01501 | Cheesio Kft., Véménd, Baranya | X | 2005.4.30. |

2. | 02502 | Cosinus Gamma Kft. Sajtüzem, Kunszentmiklós, Bács | X | 2005.4.30. |

3. | 03503 | Tejfeldolgozó és Sajtkészítő Üzem, Gyomaendrőd, Békés | X | 2005.4.30. |

4. | 04504 | Abaújtej Közös Vállalat tejüzeme, Forró, Borsod | X | 2005.4.30. |

5. | 05505 | BOPPE Kft., Hódmezővásárhely, Csongrád | X | 2005.4.30. |

6. | 05506 | Ujfalusi Mihály Bio-kecsketej üzem, Csongrád | X | 2005.4.30. |

7. | 06507 | Győzelem Mgsz. Sajtüzem, Lajoskomárom, Fejér | X | 2005.4.30. |

8. | 06508 | Tejmix Kft., Kápolnásnyék-Pettend, Fejér | X | 2005.4.30. |

9. | 09509 | Egertej Kft., Eger, Heves | X | 2005.4.30. |

10. | 12510 | Naszálytej Rt., Vác, Pest | X | 2005.4.30. |

11. | 12511 | Dabastej Kft., Dabas, Pest | X | 2005.4.30. |

12. | 12512 | Csipkó Istvánné tejüzeme, Pest | X | 2005.4.30. |

13. | 13513 | Drávatej Kft., Barcs, Somogy | X | 2005.4.30. |

14. | 14514 | Tiszatej Kft., Rakamaz, Szabolcs | X | 2005.4.30. |

15. | 14515 | Farmtej Kft., Kemecse, Szabolcs | X | 2005.4.30. |

16. | 15516 | Jásztej Rt., Jászapáti, Jász | X | 2005.4.30. |

17. | 15517 | Kuntej Rt., Tiszafüred, Jász | X | 2005.4.30. |

18. | 16518 | Dámtej Kft., Tamási, Tolna | X | 2005.4.30. |

19. | 17519 | Tejfeldolgozó és Kereskedelmi Kft., Körmend, Vas | X | 2005.4.30. |

20. | 18520 | Gici sajt Kft., Gic, Veszprém | X | 2005.4.30. |

21. | 20521 | Soma's Trade Kft., Budapest | X | 2005.4.30. |

--------------------------------------------------